এ মাসেই মুক্তি পাচ্ছে ‘থ্রি স্মোকিং ব্যারেলস’। মাল্টিলিঙ্গুয়াল ছবি... ইংরেজি, অসমিয়া, মণিপুরী, বাংলা। তিনটে গল্প নিয়ে ছবিটি তৈরি। যার পটভূমি উত্তর-পূর্ব ভারত। অমৃতা এখানে বাংলাদেশি উদ্বাস্তুর চরিত্রে। যার স্বামী চোরাশিকারের সঙ্গে যুক্ত। অমৃতার স্বামীর চরিত্রে সুব্রত দত্ত। অভয় দেওলের সঙ্গে একটি ছবি করছেন তিনি, ‘জেএল-ফিফটি’। ঋক বসুর ‘রানি’তে অমৃতা ব্যান্ডের গায়িকা। রঞ্জন ঘোষের ‘আহা রে’তেও দেখা যাবে তাঁকে। ‘‘আরও কিছু ছবির কথাবার্তা চলছে। সবে তো শুরু করেছি কেরিয়ার। নামী পরিচালকদের সঙ্গেও কাজ করতে চাই। তবে ভাল চরিত্র আর গল্পই আমার প্রায়রিটি,’’ বললেন অমৃতা।